Anders Samuelsen (RV), 2000-05-23:
Det Radikale Venstre er meget positivt over for dette lovforslag, som har til formål at forbedre de vilkår, der gælder, når en virksomhed vælger at tilbyde sine medarbejdere aktier, tegningsretter til aktier eller aktieoptioner som en del af deres aflønning.
Forslaget er en del af regeringens erhvervsstrategi, og hovedsigtet med forslaget er at hjælpe innovative virksomheder med at fastholde kvalificerede medarbejdere her i landet.
Et problem for disse virksomheder inden for f.eks. IT-branchen og biotek-branchen er jo som bekendt, at de har svært ved at betale deres nøglemedarbejdere konkurrencedygtige lønninger, før de virkelig begynder at tjene penge på deres produkter, og en løsning for disse virksomheder er at aflønne medarbejderne med aktier eller aktieoptioner.
Men som reglerne er indrettet i dag, er der nogle barrierer for udbredelsen af aktie- og optionsaflønning, først og fremmest at medarbejderne beskattes, når de modtager aktier og udnytter optioner, og ikke når aktierne realiseres.
Medarbejderne kan dermed komme i den situation, at de ikke har den fornødne likviditet til at betale den udløste skat med.
For at imødegå dette problem er det fra flere sider blevet foreslået, at aktier og aktieoptioner alene bør undergives aktieavancebeskatning hos medarbejderne på det tidspunkt, hvor aktierne realiseres.
Det grundlæggende problem i den model er imidlertid, at løn i form af aktier m.v. ikke bliver beskattet på samme måde som almindelig lønindkomst.
Tværtimod bliver aktie- og optionsaflønning
ved en sådan model skattemæssigt begunstiget i forhold til almindelig lønindkomst, og det er hverken rimeligt eller retfærdigt.
Lønnen må som udgangspunkt beskattes ens, uanset hvordan den udbetales.
Samtidig kan modellen også give anledning til spekulation.
Her tænker jeg på de særlige EU-regler, der giver mulighed for i realiteten at udskyde beskatning ved succession i det uendelige, og som faktisk betyder, at man reelt helt kan slippe for beskatning.
Fra radikal side mener vi til gengæld, at det er en fornuftig model, som Skatteministeriet har fundet frem til som alternativ til aktieavancebeskatningsmodellen. For det første bliver beskatningsniveauet ved aktie- og optionsaflønning efter denne model det samme som ved almindelig lønindkomst, og for det andet består modellen af valgfri komponenter, hvor man frit kan vælge, alt efter hvad selskabet eller medarbejderen har behov for.
Således kan deponering eller aflevering vælges, hvis hverken selskabet eller medarbejderen har den tilstrækkelige likviditet, og selskabet kan vælge kontantmodellen, hvis det kun er medarbejderen, der mangler likviditet. For det tredje har afgiftsmodellen den fordel, at en del af afgiften kommer tilbage til erhvervslivet i form af investeringer via VækstFonden, og endelig giver modellen heller ikke virksomhederne problemer i forbindelse med eventuelle omstruktureringer i bindingsperioden.
Alt i alt mener Det Radikale Venstre, at den foreslåede aktieaflønningsmodel vil forbedre danske virksomheders muligheder for at benytte aktie- og optionsaflønning, og vi støtter på den baggrund forslaget og er glade for, at den debat, som også har været ført i Det Radikale Venstre siden vort forrige sommergruppemøde, har været medvirkende til, at der er fundet en løsning.